2. ลักษณะการประกอบธุรกิจ

1.  ความเป็นมา

ตามมติคณะรัฐมนตรี เมื่อวันที่ 30 พฤศจิกายน 2542
อนุมัติแผนการระดมทุนจากภาคเอกชนในโครงการโรงไฟฟ้าราชบุรี โดยการจัดตั้งบริษัท
ผลิตไฟฟ้าราชบุรีโฮลดิ้ง จำกัด แล้วระดมทุนโดยเสนอขายหุ้นให้แก่ประชาชนทั่วไป
และนำบริษัทฯเข้าจดทะเบียนในตลาดหลักทรัพย์ฯ พร้อมกันนี้
ได้แต่งตั้งคณะกรรมการดำเนินการระดมทุนจากภาคเอกชนในโครงการโรงไฟฟ้าราชบุรี
(คณะกรรมการดำเนินการฯ) ประกอบด้วย
เลขาธิการคณะกรรมการนโยบายพลังงานแห่งชาติเป็นประธาน ผู้แทนกระทรวงการคลัง
ผู้แทนสำนักงานอัยการสูงสุด ผู้แทนสำนักนายกรัฐมนตรี ผู้แทนบริษัท ผลิตไฟฟ้าราชบุรีโฮลดิ้ง จำกัด
เป็นกรรมการ และผู้แทน กฟผ. เป็นกรรมการและเลขานุการ
โดยมอบหมายให้คณะกรรมการดำเนินการฯ
มีอำนาจหน้าที่ในการกำกับดูแลแผนการระดมทุนจากภาคเอกชนในโครงการโรงไฟฟ้าราชบุรี

กฟผ.ได้จัดตั้ง บริษัท ผลิตไฟฟ้าราชบุรีโฮลดิ้ง จำกัด มีชื่อภาษาอังกฤษว่า Ratchaburi
Electricity Generating Holding Company Limited เมื่อวันที่ 7 มีนาคม 2543
ด้วยทุนจดทะเบียนเริ่มต้นที่เรียกชำระแล้ว 300 ล้านบาท โดยเป็นหุ้นสามัญจำนวน 30 ล้านหุ้น
มูลค่าหุ้นที่ตราไว้หุ้นละ 10 บาท กฟผ. ถือหุ้นร้อยละ 100 ต่อมาในวันที่ 18 สิงหาคม 2543
บริษัทฯ ได้จดทะเบียนเป็นบริษัทมหาชนจำกัด และจดทะเบียนเพิ่มทุนเป็น 14,500 ล้านบาท
และเมื่อวันที่ 11 ตุลาคม 2543 สำนักงานคณะกรรมการกำกับหลักทรัพย์และตลาดหลักทรัพย์
(สำนักงาน ก.ล.ต.) อนุญาตให้เสนอขายหุ้นสามัญเพิ่มทุนครั้งแรกของบริษัทฯ ให้แก่ประชาชนทั่วไป
และตลาดหลักทรัพย์ฯ รับหลักทรัพย์ของบริษัทฯ ให้เป็นหลักทรัพย์จดทะเบียนเมื่อวันที่ 13 ตุลาคม
2543 และในวันที่ 2 พฤศจิกายน 2543 หลักทรัพย์ของบริษัทฯ เข้าซื้อขายในตลาดหลักทรัพย์ฯ
เป็นวันแรก

  2.2 การประกอบธุรกิจ

บริษัทฯ มีลักษณะการประกอบธุรกิจในรูปของบริษัทโฮลดิ้ง โดยมีหน้าที่เป็นแกนนำของกลุ่มบริษัทฯ
ในการกำหนดทิศทางการดำเนินงาน และแผนกลยุทธ์ต่างๆ ให้สอดคล้องกับเป้าหมายการพัฒนา
และการขยายกิจการของบริษัทฯ ที่มุ่งลงทุนในธุรกิจผลิตไฟฟ้าและธุรกิจที่เกี่ยวข้อง โดยบริษัทฯ
จะสนับสนุนเงินทุนให้เพียงพอต่อการดำเนินงานรวมทั้งมีส่วนร่วมในการกำหนดนโยบายและติดตามตรวจสอบการดำเนินงานของบริษัทที่ลงทุน
บริษัทฯ มีรายได้หลักจากเงินปันผลของบริษัทย่อยในอัตราร้อยละ 100
ของกำไรสุทธิหลังจากหักเงินทุนสำรองตามกฎหมายและเงินทุนสำรองอื่น ๆ และบริษัทฯ
มีนโยบายจ่ายเงินปันผลให้กับนักลงทุนในอัตราไม่น้อยกว่าร้อยละ 40
ของกำไรสุทธิตามงบการเงินรวมหลังหักเงินทุนสำรองตามกฎหมายและเงินทุนสำรองอื่นๆ
อย่างไรก็ตาม การจ่ายเงินปันผลดังกล่าวจะต้องขึ้นอยู่กับกระแสเงินสดของบริษัทฯ ด้วย

เงื่อนไขในการจ่ายเงินปันผลของบริษัท ผลิตไฟฟ้าราชบุรี จำกัด
ซึ่งเป็นบริษัทย่อยหลักจะเป็นไปตามเกณฑ์การจ่ายเงินปันผลของบริษัทจำกัด
กล่าวคือจะจ่ายเงินปันผลจากกำไรสุทธิหลังหักเงินสำรองตามกฎหมายแล้ว ทั้งนี้
จะต้องเป็นไปตามเงื่อนไขในสัญญาเงินกู้และจะต้องมีเงินสดคงเหลืออยู่ในบัญชีผู้กู้ยืมด้วย บริษัท
ผลิตไฟฟ้าราชบุรี จำกัด มีลักษณะการประกอบธุรกิจเช่นเดียวกับผู้ผลิตไฟฟ้าเอกชนรายอื่นๆ
รายได้หลักจะมาจากการขายไฟฟ้าตามสัญญาซื้อขายไฟฟ้าซึ่งได้ลงนามกับ กฟผ. เมื่อวันที่ 9 ตุลาคม
2543 จำนวน 2 สัญญา คือ สัญญาซื้อขายไฟฟ้าสำหรับโรงไฟฟ้าพลังความร้อน
และสัญญาซื้อขายไฟฟ้าสำหรับโรงไฟฟ้าพลังความร้อนร่วม สัญญาทั้ง 2 ฉบับมีอายุ 25 ปี

โครงสร้างการถือหุ้น

บริษัทฯ ได้เข้าลงทุนในบริษัทย่อย 7 บริษัท และกิจการร่วมค้า 10 บริษัท
โดยมีสัดส่วนการถือหุ้นคิดเป็น 99.99% ในบริษัทย่อย ได้แก่ บริษัท ผลิตไฟฟ้าราชบุรี จำกัด บริษัท
ราชบุรีแก๊ส จำกัด บริษัท ราชอุดม เพาเวอร์ จำกัด บริษัท ราชบุรี อัลลายแอนซ์ จำกัด บริษัท
ราช-ลาว เซอร์วิส จำกัด บริษัท ราชบุรีพลังงาน จำกัด และ บริษัท อาร์เอช อินเตอร์เนชั่นแนล
คอร์ปอเรชั่น จำกัด สำหรับกิจการร่วมค้าได้แก่ บริษัท ไตร เอนเนอจี้ จำกัด บริษัท
ราชบุรีเพาเวอร์ จำกัด บริษัท เซาท์อีสท์ เอเชีย เอนเนอร์จี จำกัด บริษัท ไฟฟ้าน้ำงึม 2 จำกัด
บริษัท ไฟฟ้า หงสา จำกัด บริษัท พูไฟมายนิ่ง จำกัด บริษัท ชูบุราชบุรี อีเลคทริค เซอร์วิส จำกัด
บริษัท อีแกท ไดมอนด์ เซอร์วิส จำกัด บริษัท ซัสเทนเอเบิล เอนเนอยี คอร์ปอเรชั่น จำกัด
และบริษัท เขาค้อ วินด์ พาวเวอร์ จำกัด

บริษัทฯ ได้กำหนดนโยบายและแผนกลยุทธ์ต่างๆ
ให้สอดคล้องกับเป้าหมายการพัฒนาและขยายกิจการของบริษัทฯ
ที่มุ่งลงทุนพัฒนาและดำเนินงานด้านผลิตไฟฟ้าและธุรกิจเกี่ยวเนื่อง โดยบริษัทฯ
จะสนับสนุนเงินทุนให้เพียงพอต่อการดำเนินงาน
รวมทั้งมีส่วนร่วมในการกำหนดนโยบายและติดตามตรวจสอบการดำเนินงานของบริษัทที่ลงทุน

โครงสร้างของกลุ่มบริษัทฯ และสัดส่วนการถือหุ้นสามารถแสดงได้ดังแผนภาพต่อไปนี้

[]

2.3 โครงสร้างรายได้ตามสัญญาซื้อขายไฟฟ้า

จากการดำเนินงานในปี 2552 ที่ผ่านมา รายได้หลักของบริษัทฯ
มาจากรายได้ค่าขายไฟฟ้าของบริษัท ผลิตไฟฟ้าราชบุรี จำกัด ซึ่งขายให้แก่ กฟผ.
ตามสัญญาซื้อขายไฟฟ้าระยะยาว 25 ปี
โดยโครงสร้างรายได้พื้นฐานภายใต้สัญญาซื้อขายไฟฟ้าของโรงไฟฟ้าราชบุรี แบ่งออกเป็น 2
ส่วนหลักๆ คือ

1.  ค่าความพร้อมจ่ายพลังไฟฟ้า (Availability Payment: AP)

ค่าความพร้อมจ่ายพลังไฟฟ้ากำหนดขึ้นเพื่อให้ครอบคลุมค่าใช้จ่ายคงที่ทั้งหมดซึ่งได้แก่
ค่าใช้จ่ายคงที่ในการดำเนินการและบำรุงรักษา ค่าใช้จ่ายบำรุงรักษาหลัก
ค่าใช้จ่ายในการขายและบริหาร การชำระคืนดอกเบี้ยเงินกู้และเงินกู้
และผลตอบแทนการลงทุนต่อผู้ถือหุ้น
โดยทั่วไปแล้วค่าความพร้อมจ่ายพลังไฟฟ้าจะขึ้นกับเงื่อนไขว่าโรงไฟฟ้ามีความพร้อมที่จะผลิตและจ่ายกระแสไฟฟ้าได้ตามที่
กฟผ. ต้องการหรือไม่ โดยไม่คำนึงถึงว่า กฟผ. จะสั่งให้โรงไฟฟ้าจ่ายไฟฟ้าหรือไม่ก็ตาม

ค่าความพร้อมจ่ายพลังไฟฟ้าเต็ม (Full Availability Payment)
สำหรับโรงไฟฟ้าแต่ละโรงถูกกำหนดจากประมาณการต้นทุนคงที่ ที่บริษัท ผลิตไฟฟ้าราชบุรี จำกัด
จะต้องมี เนื่องจากการจัดหาเงินทุนและเงินกู้เพื่อใช้ตามสัญญาจะซื้อจะขายทรัพย์สิน
และเพื่อปฏิบัติการและบำรุงรักษาโรงไฟฟ้าทุกโรงให้ได้กำลังผลิตตามสัญญา
ซึ่งรายการบางรายการของค่าใช้จ่ายคงที่ดังกล่าวจะมีการปรับตามดัชนีที่ระบุไว้เพื่อครอบคลุมค่าใช้จ่ายที่เพิ่มขึ้นเนื่องจากเงินเฟ้อ
การผันผวนของค่าเงินบาทไทยต่อเงินดอลล่าร์สหรัฐ และการผันผวนของอัตราดอกเบี้ย Minimum
Lending Rate (MLR) ต้นทุนคงที่ประกอบด้วย

1.  ค่าใช้จ่ายเกี่ยวกับการชำระหนี้ รวมถึงการชำระคืนเงินต้น ดอกเบี้ย
    และค่าธรรมเนียมเงินกู้ต่างๆ ทุกงวด
    โดยค่าใช้จ่ายส่วนดอกเบี้ยจ่ายจะอ้างอิงกับอัตราดอกเบี้ย MLR

2.  อัตราผลตอบแทนการลงทุนในบริษัท ผลิตไฟฟ้าราชบุรี จำกัด

3.  ชิ้นส่วนอุปกรณ์และการให้บริการบำรุงรักษาหลัก
    สำหรับชิ้นส่วนอุปกรณ์ที่นำเข้าจากต่างประเทศจะปรับราคาตามดัชนีมูลค่าหน่วยการผลิต (MUV)
    ที่ประกาศเป็นรายปีโดยธนาคารโลกและตามอัตราแลกเปลี่ยนระหว่างเงินบาทและเงินเหรียญสหรัฐ
    สำหรับชิ้นส่วนอุปกรณ์ที่จัดหาได้ภายในประเทศและค่าบริการจะปรับราคาตามดัชนีราคาผู้บริโภคไทย

4.  ค่าปฏิบัติการ ค่าบำรุงรักษา และค่าบริการคงที่ จะปรับราคาตามดัชนีราคาผู้บริโภคไทย

5.  ค่าประกันภัยตามที่กำหนด

  2.3.2 ค่าพลังงานไฟฟ้า (Energy Payment: EP)

ค่าพลังงานไฟฟ้าถูกกำหนดขึ้นเพื่อเป็นการชดเชยให้กับบริษัท ผลิตไฟฟ้าราชบุรี จำกัด
สำหรับพลังงานไฟฟ้าสุทธิที่ผลิตได้และนำส่งให้ กฟผ. ในแต่ละเดือน
ค่าพลังงานไฟฟ้ามีส่วนประกอบหลักสองส่วนคือ

1.  ค่าเชื้อเพลิง (Fuel Payment)

2.  ค่าใช้จ่ายผันแปรในการปฏิบัติการและบำรุงรักษา (Variable Operating and
    Maintenance Payment)

นอกจากรายได้ค่าขายไฟฟ้าที่ได้รับจากโรงไฟฟ้าราชบุรีแล้ว บริษัทฯ
ยังมีรายได้ค่าขายและการให้บริการอื่นๆ อีก ดังนี้

1. รายได้ค่าพลังงานไฟฟ้าจากโครงการเพิ่มค่าทรัพยากร แหล่งประดู่เฒ่า เอ ซึ่งตั้งอยู่ที่ตำบลกง
อำเภอกงไกรลาศ จังหวัดสุโขทัย ขนาดกำลังผลิต 1.75 เมกะวัตต์ ดำเนินงานโดยบริษัท
ราชบุรีพลังงาน จำกัด
ซึ่งทำการผลิตพลังงานไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ และขายให้กับ
กฟผ.

2. รายได้ค่าบริการเดินเครื่องและบำรุงรักษา ดำเนินงานโดยบริษัท ราช-ลาว เซอร์วิส จำกัด
ซึ่งเป็นบริษัทย่อยของบริษัทฯ ได้จดทะเบียนจัดตั้งเมื่อวันที่ 8 พฤษภาคม 2552
ภายใต้กฎหมายของสาธารณรัฐประชาธิปไตยประชาชนลาว โดยบริษัท ราช-ลาว เซอร์วิส จำกัด
ได้ทำสัญญาให้บริการเดินเครื่องและบำรุงรักษาโรงไฟฟ้าพลังน้ำกับบริษัท ไฟฟ้าน้ำงึม 2 จำกัด
มีผลบังคับใช้ตั้งแต่วันที่ 1 กรกฎาคม 2552 จนสิ้นสุดสัญญาระยะเวลาสัมปทานโรงไฟฟ้า

นอกจากนี้ บริษัทฯ
ยังมีรายได้ที่ได้รับจากกิจการที่ควบคุมร่วมกันที่ลงทุนในธุรกิจผลิตไฟฟ้าร่วมกับผู้ลงทุนรายอื่นๆ อีก
ดังนี้

1. บริษัท ไตร เอนเนอจี้ จำกัด ซึ่งบริษัท ราชบุรีแก๊ส จำกัด ถือหุ้นร้อยละ 50 และบริษัท
ราชบุรีเพาเวอร์ จำกัด ซึ่งบริษัท ราชบุรี อัลลายแอนซ์ จำกัด ถือหุ้นร้อยละ 25 โดยทั้ง 2
บริษัทดังกล่าวถือเป็นกิจการที่ควบคุมร่วมกัน และมีรายได้ค่าขายไฟฟ้าแบ่งออกเป็น 2 ส่วนคือ
ค่าความพร้อมจ่ายพลังไฟฟ้า และค่าพลังงานไฟฟ้า เช่นเดียวกับรายได้พื้นฐานของบริษัท
ผลิตไฟฟ้าราชบุรี จำกัด

2. บริษัท ชูบุราชบุรี อีเลคทริค เซอร์วิส จำกัด ซึ่งบริษัทฯ ถือหุ้นร้อยละ 49.99
มีรายได้จากงานให้บริการเดินเครื่องและบำรุงรักษาโดยมีสัญญาให้บริการเป็นระยะเวลา 14 ปี
นับตั้งแต่วันเดินเครื่องของโรงไฟฟ้า ให้กับโรงไฟฟ้าของบริษัท ราชบุรีเพาเวอร์ จำกัด
ซึ่งประกอบด้วยโรงไฟฟ้าพลังความร้อนร่วม 2 ชุด ขนาดกำลังผลิตชุดละ 700 เมกะวัตต์
ซึ่งได้ทำการเดินเครื่องเชิงพาณิชย์แล้วตั้งแต่วันที่ 1 มีนาคม 2551 และ 1 มิถุนายน 2551
ตามลำดับ

[]โครงสร้างรายได้ของบริษัทฯ ปี 2550-2552

2.4 เป้าหมายการดำเนินธุรกิจ

บริษัทฯ
ได้กำหนดนโยบายและยุทธศาสตร์เพื่อให้บรรลุผลสำเร็จตามเป้าหมายการพัฒนาและขยายกิจการของบริษัทฯ
โดยมุ่งลงทุน พัฒนา และดำเนินงานด้านผลิตไฟฟ้าเป็นหลัก
โดยจัดให้มีความหลากหลายในการใช้เชื้อเพลิงทั้งก๊าซธรรมชาติ น้ำมัน ถ่านหิน พลังน้ำ
และพลังงานทดแทน อาทิ พลังงานลม เป็นต้น
นอกจากนี้ยังให้ความสำคัญกับการขยายธุรกิจไปยังธุรกิจที่เกี่ยวเนื่อง เช่น
การให้บริการงานเดินเครื่องและบำรุงรักษาโรงไฟฟ้า การทำเหมืองถ่านหิน เป็นต้น
และการเข้าร่วมลงทุนกับพันธมิตรทางธุรกิจในโครงการต่างๆ บริษัทฯ
ให้ความสำคัญกับการบริหารจัดการด้านเงินลงทุนให้เพียงพอต่อการดำเนินงานและผลตอบแทนจากการลงทุน
รวมทั้งได้เข้าไปมีส่วนร่วมในการกำหนดนโยบายและติดตามตรวจสอบการดำเนินงานของบริษัทที่เข้าลงทุนอย่างสม่ำเสมอ

2.5 ความคืบหน้าของการดำเนินการตามเป้าหมาย

2.5.1 บริษัท ผลิตไฟฟ้าราชบุรี จำกัด

บริษัท ผลิตไฟฟ้าราชบุรี จำกัด เป็นบริษัทย่อยหลักในการดำเนินธุรกิจผลิตไฟฟ้า
โดยรับโอนทรัพย์สินของโครงการโรงไฟฟ้าราชบุรี จาก กฟผ. เมื่อวันที่ 31 ตุลาคม 2543
ได้แก่โรงไฟฟ้าพลังความร้อนจำนวน 2 เครื่อง กำลังการผลิตเครื่องละ 735 เมกะวัตต์
ทรัพย์สินที่ใช้ร่วมกัน ที่ดิน และทรัพย์สินอื่นๆ ต่อมาในระหว่างปี 2545
ได้รับโอนโรงไฟฟ้าพลังความร้อนร่วมจาก กฟผ. จำนวน 3 ชุด กำลังการผลิตชุดละ 725
เมกะวัตต์ โดยชุดที่ 1 และ 2 รับโอนเมื่อวันที่ 18 เมษายน 2545 และชุดที่ 3 เมื่อวันที่ 1
พฤศจิกายน 2545 ทำให้มีกำลังผลิตรวมทั้งสิ้น 3,645 เมกะวัตต์
จึงเป็นบริษัทเอกชนที่มีโรงไฟฟ้าขนาดใหญ่ที่สุดในประเทศไทย

2.5.2 บริษัท ราชบุรีแก๊ส จำกัด

บริษัทฯ ถือหุ้นในบริษัท ราชบุรีแก๊ส จำกัด ในสัดส่วนร้อยละ 99.99
มีวัตถุประสงค์เพื่อลงทุนในบริษัท ไตร เอนเนอจี้ จำกัด ในสัดส่วนร้อยละ 50
คิดเป็นกำลังการผลิตในสัดส่วนของบริษัทฯ เท่ากับ 350 เมกะวัตต์ โรงไฟฟ้า ไตรเอนเนอจี้
เป็นโรงไฟฟ้าพลังความร้อนร่วมขนาดกำลังการผลิต 700 เมกะวัตต์
ซึ่งเปิดดำเนินการขายไฟฟ้าเชิงพาณิชย์เมื่อเดือนกรกฎาคม 2543
และมีสัญญาซื้อขายไฟฟ้าระยะยาวกับ กฟผ. 20 ปี

2.5.3 บริษัท ราชอุดม เพาเวอร์ จำกัด

บริษัท ฯ ถือหุ้นในบริษัท ราชอุดม เพาเวอร์ จำกัด ในสัดส่วนร้อยละ 99.99
มีวัตถุประสงค์เพื่อลงทุนใน บริษัท ราชบุรี อัลลายแอนซ์ จำกัด ซึ่งถือหุ้นในสัดส่วนร้อยละ 25
ในบริษัท ราชบุรีเพาเวอร์ จำกัด คิดเป็นกำลังการผลิตในสัดส่วนของบริษัทฯ เท่ากับ 350
เมกะวัตต์ โรงไฟฟ้าราชบุรีเพาเวอร์ ประกอบด้วยโรงไฟฟ้าพลังความร้อนร่วมจำนวน 2 ชุด
ขนาดกำลังการผลิตชุดละ 700 เมกะวัตต์ โดยชุดที่ 1
เริ่มเปิดดำเนินการขายไฟฟ้าเชิงพาณิชย์เมื่อวันที่ 1 มีนาคม 2551 ชุดที่ 2 เมื่อวันที่ 1 มิถุนายน
2551 และมีสัญญาซื้อขายไฟฟ้าระยะยาวกับ กฟผ. 25 ปี

2.5.4 บริษัท เซาท์อีสท์ เอเชีย เอนเนอร์จี จำกัด

บริษัทฯ ถือหุ้นในบริษัท เซาท์อีสท์ เอเชีย เอนเนอร์จี จำกัด ในสัดส่วนร้อยละ 33.33
มีวัตถุประสงค์เพื่อลงทุนในโครงการโรงไฟฟ้าพลังน้ำ-น้ำงึม 2 ใน สปป.ลาว ปัจจุบัน บริษัท
เซาท์อีสท์ เอเชีย เอนเนอร์จี จำกัด ได้เข้าไปถือหุ้นในบริษัท ไฟฟ้าน้ำงึม 2 จำกัด
ในสัดส่วนร้อยละ 75 คิดเป็นกำลังการผลิตตามสัดส่วนการถือหุ้นของบริษัทฯ เท่ากับ 153.75
เมกะวัตต์ คาดว่าจะเปิดดำเนินการขายไฟฟ้าเชิงพาณิชย์ได้ในเดือนมกราคม 2556
โดยมีสัญญาซื้อขายไฟฟ้าระยะยาวกับ กฟผ. 27 ปี

2.5.5 บริษัท ราชบุรีพลังงาน จำกัด

บริษัทฯ ถือหุ้นในบริษัท ราชบุรีพลังงาน จำกัด ในสัดส่วนร้อยละ 99.99
มีวัตถุประสงค์เพื่อลงทุนในธุรกิจผลิตไฟฟ้าประเภทพลังงานทดแทนและธุรกิจเกี่ยวเนื่อง
ปัจจุบันถือหุ้นร้อยละ 100 ในโครงการเพิ่มค่าทรัพยากร แหล่งประดู่เฒ่า เอ ขนาดกำลังการผลิต
1.75 เมกะวัตต์ ซึ่งเป็นโครงการผลิตไฟฟ้าด้วยก๊าซธรรมชาติที่เป็นผลพลอยได้จากการผลิตน้ำมันดิบ
และได้ร่วมทุนในสัดส่วนร้อยละ 30 ในการพัฒนาโครงการโรงไฟฟ้าพลังงานลม จังหวัดเพชรบูรณ์
ขนาดกำลังการผลิต 60 เมกะวัตต์ คิดเป็นกำลังการผลิตในสัดส่วนของบริษัทฯ เท่ากับ 18
เมกะวัตต์ คาดว่าจะเปิดดำเนินการขายไฟฟ้าเชิงพาณิชย์ได้ในปี 2554

  2.5.6 บริษัท ชูบุราชบุรี อีเลคทริคเซอร์วิส จำกัด

บริษัทฯ ถือหุ้นในบริษัท ชูบุราชบุรี อีเลคทริคเซอร์วิส จำกัด ในสัดส่วนร้อยละ 49.99
มีวัตถุประสงค์เพื่อให้บริการเดินเครื่องและบำรุงรักษาโรงไฟฟ้าราชบุรีเพาเวอร์ เป็นระยะเวลา
14 ปี นับตั้งแต่กำหนดวันเดินเครื่องโรงไฟฟ้าราชบุรีเพาเวอร์ ในวันที่ 1 มิถุนายน 2551

2.5.7 บริษัท ราช-ลาว เซอร์วิส จำกัด

บริษัทฯ ถือหุ้นในบริษัท ราช-ลาว เซอร์วิส จำกัด ในสัดส่วนร้อยละ 99.99
มีวัตถุประสงค์เพื่อดำเนินงานด้านเดินเครื่องและบำรุงรักษา รวมทั้งลงทุนและดำเนินการอื่นๆ
ที่เกี่ยวเนื่องกับโครงการลงทุนของบริษัทฯ ใน สปป.ลาว
ปัจจุบันได้ทำสัญญาให้บริการเดินเครื่องและบำรุงรักษาให้กับบริษัท ไฟฟ้าน้ำงึม 2 จำกัด
ในการดำเนินโครงการโรงไฟฟ้าพลังน้ำ-น้ำงึม 2

2.5.8 บริษัท ไฟฟ้า หงสา จำกัด

บริษัทฯ ถือหุ้นในบริษัท ไฟฟ้า หงสา จำกัด ในสัดส่วนร้อยละ 40
มีวัตถุประสงค์เพื่อรับสัมปทานการผลิตไฟฟ้าในโครงการโรงไฟฟ้าพลังความร้อนหงสา
ขนาดกำลังการผลิต 1,878 เมกะวัตต์ คิดเป็นกำลังการผลิตในสัดส่วนของบริษัทฯ เท่ากับ 751.2
เมกะวัตต์ คาดว่าจะเปิดดำเนินการขายไฟฟ้าเชิงพาณิชย์ได้ในปี 2558

2.5.9 บริษัท พูไฟมายนิ่ง จำกัด

บริษัทฯ ถือหุ้นในบริษัท พูไฟมายนิ่ง จำกัด ในสัดส่วนร้อยละ 37.5
มีวัตถุประสงค์เพื่อรับสัมปทานการทำเหมืองถ่านหินลิกไนต์สำหรับเป็นเชื้อเพลิงหลักให้แก่โรงไฟฟ้าพลังความร้อนหงสา

2.5.10 บริษัท อีแกท ไดมอนด์ เซอร์วิส จำกัด

บริษัทฯ ถือหุ้นในบริษัท อีแกท ไดมอนด์ เซอร์วิส จำกัดในสัดส่วนร้อยละ 10
มีวัตถุประสงค์เพื่อดำเนินงานโรงซ่อมอุปกรณ์เครื่องกังหันก๊าซของระบบผลิตไฟฟ้า
โดยมีพื้นที่ให้บริการครอบคลุมประเทศต่างๆ ในทวีปเอเชีย 18 ประเทศ ได้แก่ ไทย มาเลเซีย
สิงคโปร์ ลาว พม่า เวียดนาม กัมพูชา บรูไน ออสเตรเลีย นิวซีแลนด์ อินเดีย ปากีสถาน
บังคลาเทศ ศรีลังกา ภูฏาน เนปาล อาฟกานิสถาน และมัลดีฟ

2.5.11 บริษัท อาร์เอช อินเตอร์เนชั่นแนล คอร์ปอเรชั่น จำกัด

บริษัทฯ ถือหุ้นในบริษัท อาร์เอช อินเตอร์เนชั่นแนล คอร์ปอเรชั่น จำกัด ในสัดส่วนร้อยละ 99.99
มีวัตถุประสงค์เพื่อลงทุน พัฒนา
และดำเนินงานในธุรกิจผลิตไฟฟ้าและธุรกิจเกี่ยวเนื่องในต่างประเทศ